text: [{"text_idx": "#000003", "text": "Chaayinaan Misaa\u2019ela Baalastikii haaraya kan sagalee caalaa dachaa afur saffisu ifa goote"}, {"text_idx": "#000004", "text": "Mootummaan Chaayinaa hundeeffama waggaa 70ffaa Paartii Koministii Chaayinaa kan kabajataa jiru yoo tahu, ayyana kana irratti raayyaan ittisa biyyaatti meeshaalee waraanaa hammayyaa fi haaraya tahan agarsiisaaf dhiheessee jira. Agarsiisa waraanaa magaalaa Beejiing addabaabaayii Tayinameen jedhamutti gaggeeffamaa jiru kanarratti, meeshaaleen waraanaa haaraya dhiyaatan jidduu Misaa\u2019elli Balastikii (hypersonic) kan sagalee caalaa dacha afur saffisu keessatti argama."}, {"text_idx": "#000005", "text": "Misaa\u2019ela Baalastikii Chaayinaan agarsiisaaf dhiheessite kana meeshaaleen Ittisa Misaa\u2019elaa Ameerikaa dabalatee biyyoonni dagaagan qaban kamiyyuu qolachu kan hin dandeenyee fi ibidda niwkilaraa baadhatee yeroo gabaaba keessatti fageenya dheeraa irratti alaamaa isaa kan rukutuu danda\u2019u tahuu odeeyfannoon argame ni addeessa."}, {"text_idx": "#000006", "text": "Agarsiisa Waraana Chaayinaa kana irratti miseensonni raayyaa ittisaa kumni 15, xiyyaaronni 170, Misaa\u2019elli baalastikii 580, diroononni hammayyaa, taankiiwwan fi meeshaaleen waraanaa adda addaa dhiyaatanii jiru."}, {"text_idx": "#000007", "text": "Prezdaant Shii Jiinpiing dabalatee qondaaltonni Paartii Koministii Chaayinaa ol\u2019aanoon heddu akkasumas qondaaltonni waraanaa biyyoota hedduu sirna kana irratti argamanii jiran."}, {"text_idx": "#000008", "text": "Prezdaant Shii Jiinpiing haasaya sirna kana irratti godhee keessatti \u201cRippaabliika Chaayinaa humni lafaa irra jiru kamuu dhaabsisuu hin danda\u2019u\u201djedhe."}, {"text_idx": "#000009", "text": "Paartiin Kominiistii Chaayinaa bara 1949 kan hundeeffame yoo ta\u2019u, waggoota 70 dabraniif biyyattii kophaa isaa kan bulchaa jiru tahuun ni beekama."}]